  Туспуктэм: vk.com (конкурс «Миссиис Удмуртия») Майя Бывальцева Кез ёросын вордскем удмурт егит кышномурт Елена Максимова «Миссис Россия мира –2022» вожвылъяськонын кыкетӥез вице-миссис луиз. Чеберлыкъя но анайлыкъя конкурсэ быдэс кунысь 71 нылкышноос пыриськизы. Со сярысь чеберай «Мынам Удмуртие» радиолы (18+) вераз. Елена Максимовалэн кылъёсызъя, таӵе вожвылъяськонэ пыриськыны малпанъёсыз пичи дырысеныз ик вал. Кык нылпи вайса, малпанзэ быдэстыны луонлык кылдӥз. Туэ тулыс со «Миссиис Удмуртия» конкурсын устоосыз пӧлы шедиз но Москвае йылпумъян люкетаз мыныны быгатӥз. Тужгес секыт вал ӝужыт беро туфлиен ветлыны, вераз Елена Максимова. Эшшо асэныз тодматон конкурсын туж тулкымъяськиз. Но вӧзаз кузпалыз но анаез вал, соос туж юрттӥзы. Елена Максимоваез США-ын «Миссис мира» конкурсын Россилэсь данзэ утьыны ӧтизы. Озьы ик солэн Европае яке Кореяе калыккуспо вожвылъяськонэ мыныны луонлыкез вань. Кудаз пыриськоз, малпаське на. Ватсалом, «Миссис Россия Мира –2022» вожвылъяськонэ 18-60 аресъем бызем кышномуртъёс, улосвыл конкурсын титул басьтыса яке Москваын кастингез ортчыса, пыриськыны быгато. Таяз радэ финалэ Удмуртиысь 13 нылкышноос пыриськизы. Титулъёс куинез басьтӥзы: Елена Максимова сяна, Айгуль Горбунова «Первая вице-миссис Россия Европа – 2022» но Динара Попова «Вторая вице-миссис Россия Европа – 2022» луизы. Вормисьёсты ӧнерлыко жюри быръе. Соос пыриськисьёслэсь чеберлыксэс, сямзэс, семья но нылпиос шоры учконзэс, мерлыко улонэ пыриськемзэс дунъяло. 2022-тӥ арын вожвылъяськонын Нижний Новгородысь 28 аресъем Татьяна Пашинина вормиз.  Тегъёс: Удмуртия вожвылъяськон Лулчеберет чеберлык нылкышноос Москва Кез  